Komisjoni otsus,

18. veebruar 2002,

riigi kütusekvaliteedi koondandmete esitamise ühise vormi kohta

(teatavaks tehtud numbri K(2002) 508 all)

(2002/159/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse Euroopa Parlamendi ja nõukogu 13. oktoobri 1998. aasta direktiivi 98/70/EÜ bensiini ja diislikütuse kvaliteedi kohta ja nõukogu direktiivi 93/12/EMÜ muutmise kohta, [1] eriti selle artikli 8 lõiget 3,

ning arvestades järgmist:

(1) Selleks, et tagada direktiivi 98/70/EÜ keskkonnakaitseliste spetsifikaatide järgimine ja sõidukite poolt põhjustatud õhusaaste vähendamise meetmete tõhusus, on vaja, et liikmesriigid jälgiksid nende territooriumidel turustatava bensiini ja diislikütuse kvaliteeti.

(2) Kütusekvaliteedi jälgimisel saadud andmete esitamiseks kooskõlas direktiivi 98/70/EÜ artikli 8 lõikega 3 on vaja kehtestada ühine vorm,

ON VASTU VÕTNUD KÄESOLEVA OTSUSE:

Artikkel 1

Käesoleva otsusega kehtestatakse ühine vorm riigi kütusekvaliteedi andmete esitamiseks kooskõlas direktiivi 98/70/EÜ artikliga 8.

Artikkel 2

Kütusekvaliteedi andmete esitamisel komisjonile kasutavad liikmesriigid lisas ettenähtud vormi.

Artikkel 3

Käesolev otsus on adresseeritud liikmesriikidele.

Brüssel, 18. veebruar 2002

Komisjoni nimel

komisjoni liige

Margot Wallström

[1] EÜT L 350, 28.12.1998, lk 58.

--------------------------------------------------

LISA

RIIGI KÜTUSEKVALITEEDI KOONDANDMETE ESITAMISE ÜHISE VORMI KOHTA

1. SISSEJUHATUS

Bensiini ja diislikütuse kvaliteeti ja nõukogu direktiivi 93/12/EMÜ muutmist käsitlevas Euroopa Parlamendi ja nõukogu 13. oktoobri 1998. aasta direktiivis 98/70/EÜ [1], mida on viimati muudetud komisjoni direktiiviga 2000/71/EÜ, [2] on ette nähtud kõigile Euroopa Liidus turustatavatele bensiinidele ja diislikütustele keskkonnakaitselised spetsifikaadid. Need keskkonnakaitselised spetsifikaadid on esitatud direktiivi I–IV lisas. Artikli 8 lõike 1 kohaselt peavad liikmesriigid kooskõlas käesolevas direktiivis viidatud analüütiliste mõõtmismeetoditega jälgima kinnipidamist nendest kütuse kvaliteedinõuetest. Iga liikmesriik esitab eelneva kalendriaasta jaanuarist kuni detsembrini kogutud riigi kütusekvaliteedi jälgimise koondandmed iga aasta 30. juuniks. Esimene kord esitatakse need andmed 30. juuniks 2002. Käesolevas lisas esitatud aruandevormi kehtestas Euroopa Komisjon vastavalt direktiivi 98/70/EÜ artikli 8 lõikele 3 ja käesolevale otsusele.

2. KÜTUSEKVALITEEDI JÄLGIMISE ARUANDE KOOSTAJATELT NÕUTAVAD ÜKSIKASJAD

Kütusekvaliteedi jälgimise aruande koostamise eest vastutav pädev asutus täidab järgmise tabeli.

+++++ TIFF +++++

3. MÄÄRATLUSED JA SELGITUSED

Kütuse kvaliteedi põhikategooriad: Euroopa Liidus turustatava bensiini ja diislikütuse keskkonnakaitselised spetsifikaadid on ette nähtud direktiivis 98/70/EÜ. Kõnesoleva direktiivi keskkonnakaitselisi spetsifikaate võib käsitleda "kütuse kvaliteedi põhikategooriate" määratlustena. Nendeks on: i) pliivaba normaalbensiin (RON > 91), ii) pliivaba bensiin (RON > 95) ja iii) diislikütus.

Siseriiklik kütuse kvaliteedikategooria: liikmesriigid võivad kindlaks määrata ka siseriiklikud kütuse kvaliteedikategooriad, mille puhul tuleb siiski arvestada põhikategooriate keskkonnakaitselisi spetsifikaate. Näiteks võivad siseriiklike kütuse kvaliteedikategooriateks olla pliivaba superbensiin (RON > 98), pliiasendajaga bensiin, väävlivaba bensiin, 50 ppm väävlisisaldusega bensiin, väävlivaba diislikütus, 50 ppm väävlisisaldusega diislikütus jms.

Väävlivabad kütused on bensiin ja diislikütus, mille väävlisisaldus on alla 10 mg/kg (ppm).

4. KÜTUSEKVALITEEDI JÄLGIMISE SÜSTEEM

Liikmesriigid esitavad siseriiklike kütusekvaliteedi jälgimise süsteemide toimimise kirjelduse.

5. BENSIINI JA DIISLIKÜTUSE KOGUMÜÜK

Liikmesriigid täidavad järgmise tabeli, milles märgitakse nende territooriumidel turustatud bensiini ja diislikütuse kogused kõigi kvaliteedikategooriate kohta.

+++++ TIFF +++++

6. VÄÄVLIVABA KÜTUSE GEOGRAAFILINE KÄTTESAADAVUS

Liikmesriigid kirjeldavad väävlivaba kütuse turustamise ulatust nende territooriumil (geograafiline kättesaadavus).

+++++ TIFF +++++

7. SUVEPERIOODI KINDLAKSMÄÄRAMINE SEOSES BENSIINI LENDUVUSKARAKTERISTIKUTEGA

Direktiivi 98/70/EÜ kohaselt peab 1. maist kuni 30. septembrini kestval suveperioodil bensiini aururõhk olema alla 60,0 kPa. Arktilise kliimaga liikmesriikides on suveperiood siiski 1 juunist 31. augustini, kusjuures bensiini aururõhk ei tohi sellel ajal ületada 70 kPa. Liikmesriigid määravad kindlaks nende territooriumidel rakendatava suveperioodi.

+++++ TIFF +++++

8. ARUANDE VORM BENSIINI PUHUL

Liikmesriigid esitavad koondaruande jooksval kalendriaastal (jaanuar–detsember) kogutud bensiini kvaliteedi jälgimise andmete kohta nii siseriiklike kvaliteedikategooriate kui ka põhikategooriate lõikes. Koondaruande tabel on lisatud I liites. Kasutatakse standardis EN 228: 2000 või selle hilisemas versioonis ettenähtud katsemeetodit.

9. ARUANDE VORM DIISLIKÜTUSE PUHUL

Liikmesriigid esitavad koondaruande jooksval kalendriaastal (jaanuar–detsember) kogutud diislikütuse kvaliteedi jälgimise andmete kohta nii siseriiklike kvaliteedikategooriate kui ka põhikategooriate lõikes. Koondaruande tabel on lisatud II liites. Kasutatakse standardis EN 590: 2000 või selle hilisemas versioonis ettenähtud katsemeetodit.

10. Kütusekvaliteedi jälgimise aruande esitamine.

Kütusekvaliteedi jälgimise aruanne esitatakse ametlikult järgmisele isikule:

Peasekretär

Euroopa Komisjon

Rue de la Loi/Wetstraat 200

B-1049 Brussels.

Lisaks esitatakse aruanne elektroonilises vormis järgmisel e-posti aadressil: env-report-98–70@cec.eu.int

[1] EÜT L 350, 28.12.1998, lk 58.

[2] EÜT L 287, 14.11.2000, lk 46.

--------------------------------------------------